Klokken 23 lørdag aften brød to mænd fra Randersegnen ind hos Danahouse på Bornholmsvej i Hobro. De to mænd på 16 og 25 år knuste en rude og skaffede sig af den vej adgang til et mindre pengebeløb og forskellige arbejdsredskaber, som de kørte væk med. En sikkerhedsvagt så dog tyvene køre fra gerningsstedet, og sendte politiets hundepatrulje, der i forvejen var i området, på sporet af bilen. - Godt tyve minutter efter, de er brudt ind, bliver tyvene bragt til standsning kort derfra, og patruljen finder alle de stjålne effekter i bilen. De har siddet her hele natten, og efter afhøringer her til morgen er de blevet løsladt, siger vagtchef ved Nordjyllands Politi Karsten Højrup Kristensen. Udover de to indbrudstyve har politiet lørdag nat anholdt tre personer i forbindelse med uro i værtshusmiljøet.

Opsummering:
Hundepatrulje fangede to indbrudstyve kort efter, de var brudt ind hos en virksomhed i Hobro.